Raik Aarma

Raik Aarma (kuni 9. novembrini 1935 Ralf Edvin Armann; 4. (vkj) / 17. september 1915 Tallinn – 29. juuni 1987) oli eesti ajakirjanik.

Ta lõpetas 1933. aastal Tallinna Gustav Adolfi Gümnaasiumi. Ta õppis aastatel 1938–1941 Tartu Ülikooli õigusteaduskonnas. Ta õppis aastatel 1951–1962 Tartu Riikliku Ülikooli ajaloo-keeleteaduskonnas ja lõpetas selle eesti filoloogina.

Teenis 1937–1938 aega Kalevi Üksikus Jalaväepataljonis. Töötas alates 1940. aastast ajakirjanikuna. Oli Nõukogude-Saksa sõja ajal aastatel 1941–1944 Nõukogude Liidu tagalas ja Nõukogude sõjaväes (1. Eesti partisanibrigaadis), 1944. aastal Leningradis ajalehe Rahva Hääl toimetuse liige. 

Aastatel 1944–1945 oli ta Tallinnas ajalehe Noorte Hääl peatoimetaja, siis Rahva Hääle toimetuse liige. 1950. aastatel oli ta Eesti Televisiooni ühiskondlik-poliitiliste saadete peatoimetaja. Ta oli esimene "Aktuaalse kaamera" toimetaja alates 11. märtsist 1956, samal ajal oli režissöör Grigori Kromanov ja kaadritagune diktor Kalmer Tennossaar. 

Aastatel 1964–1973 oli ta ajakirja Pikker peatoimetaja, hiljem kuni 1983. aastani ajalehe Kodumaa toimetuse liige. 

Toomas Kall: "..."Pikri" Raik Aarma, nii nagu ta igasugusele vabale mõttele punniks ette oli pandud, nii ta selleks ka jäi. Kahjuks aastateks. Huumorimeelt ega üldse midagi, mis tema töötamist vaimsel alal oleks õigustanud, tal ei olnud. ...  Aarma lemmikžanr oli välispoliitiline karikatuur. Seda nõudsid ülemused temalt ja seda nõudis tema karikaturistidelt. Tulemuseks on kõige häbiväärsemad leheküljed "Pikri" ja terves eesti karikatuuri ajaloos. Nii ajuvabasid ja vastutustundetuid pildikesi oktoobrirevolutsiooni vaenlaste, NATO ja Euroopa Ühisturu vastu annab välja mõelda."https://dea.digar.ee/?a=d&d=AKpikker19911211-2.2.36 Pikker, 1991, nr. 21-22, lk. 21.

Tegevus VEKSA-s
Aarma oli VEKSA asutajate juhtgrupis, kuhu kuulusid veel Nigol Andresen, Leida Loone, Gustav Ernesaks ja ajakirjanik Elmar Mustmets.

Raamatuid
"Lemmikmark". Koostaja ja toimetaja Raik Aarma, illustraator ja kujundaja Olav Maran. Eesti NSV Ajakirjanike Liit. Tallinn 1966, 80 lk 
"Fakta om Sovjetestland". Perioodika. Tallinn 1976, 171 lk

Viited

Välislingid
Album Academicum Universitatis Tartuensis 1918-1944
Kesknädal – 14. November 2001 – Sahinad ajaloo koridoris
ERR Arhiivi fotod

Kategooria:Eesti ajakirjanikud
Kategooria:Kalevi Üksiku Jalaväepataljoni koosseis
Kategooria:Tartu Ülikooli ajaloo-keeleteaduskonna vilistlased
Kategooria:Gustav Adolfi Gümnaasiumi vilistlased
Kategooria:Rannamõisa kalmistule maetud
Kategooria:Sündinud 1915
Kategooria:Surnud 1987